Document ID: /fineweb-2-swissfilter-quality_10-filterrobots/filtered/02821.jsonl.gz/45

U petak 23. siječnja 2009. u hrvatskom restoranu u Montheyu, kanton Wallis, održani su Dani hrvatskoga jezika. Vjerujemo da se takvo obilježavanje dogodilo prvi put u ovom frankofonskom dijelu Švicarske.
Smješten u jezgri starog slikovitog mjestašca Montheya, restoran Le Tiffany je u ranim večernjim satima otvorio svoja vrata svim prijateljima i gostima hrvatskoga jezika i hrvatske kulture. Nakon domjenka dobrodošlice goste je pozdravila profesorica Elizabeta Anić. U ime Veleposlanstva Republike Hrvatske nazočnima se je obratio i pozdravio ih veleposlanik gospodin Jakša Muljačić. On je posebno naglasio osobnu radost da može nazočiti takvoj kulturnoj manifestaciji i zahvalio na entuzijazmu profesorice koja je potakla održavanje ove manifestacije. Nakon toga lijepim riječima dobrodošlice, s naglaskom na značenje ove večeri, ne samo za nas Hrvate nego i za naše švicarske goste, sve nazočne je pozdravila gđa Aude Joris iz Montheya, koja već 9 godina vodi projekat integracije stranaca u Švicarskoj. Ugodno nas je iznenadio veliki broj Hrvata iz Lijepe naše i lijep broj Švicaraca. Moramo spomenuti naše goste koji su došli čak s drugog kraja Švicarske i zahvaliti im se na njihovom dolasku. Među njima smo primjetili gosp. Branimira Petranovića, gosp. Josipa Blaževića, gosp. Ivu Šavara, gosp.Željka Čubrića, slikara i pjevača iz Berna. Ujedno smo neke od njegovih slika imali priliku i pogledati istu večer.
Sam program je većim dijelom vođen na hrvatskom jeziku, ali jedan dio programa prevodili smo na francuski jezik kao dobri domaćini, da bi ga mogli pratiti i naši švicarski gosti.
O povijesti, značenju i ljepotama hrvatskoga jezika nam je lijepim, čistim i jasnim glasom govorila profesorica Elizabeta Anić. Ona je naglasila, prije svega razloge zbog kojih se održavaju Dani hrvatskoga jezika, a to su :
– Obilježavanje obljetnice Deklaracije o nazivu i položaju hrvatskoga jezika koja je izašla 17.ožujka 1967.g.u listu Telegram i koja je označila kraj velikosrpskog ugnjetavanja hrvatskog jezičnog bića.
– Međunarodno priznanje hrvatskoga jezika koje se dogodilo 17. lipnja 2008.g.
U daljnem izlaganju profesorica Anić je dala presjek razvitka hrvatskoga jezika od Bašćanske ploče, prve hrvatske tiskane knjige, prve hrvatske gramatike Bartola Kašića, do Gajeve Kratke osnove… , s posebnim naglaskom na jezična zbivanja u staroj Jugoslaviji koja su dovela do deklaracije. Iznimno toplo govorila je o stradanjima hrvatskih intelektualaca nakon Deklaracije, osobito o šikaniranju prof. dr. Ljudevita Jonkea koji je vodio divovsku borbu protiv velikosrpske jezične agresije. U završnom dijelu izlaganja osvrnula se na položaj jezika u današnjoj slobodnoj i međunarodno priznatoj Republici Hrvatskoj istaknuvši da je na državnim vlastima odgovornost da se brine o standardizaciji jezika. Veću brigu moraju preuzeti i svi profesori hrvatskoga jezika osposobljavajući učenike za ispravan pravogovor i pravopisanje. Profesorica Anić nas je mnogo toga novog naučila, a i podsjetila na ono što smo zaboravili. Nakon glazbenog predaha profesorica nam je impresivno recitirala najljepše stihove hrvatskih pjesnika o hrvatskom jeziku.
Za glazbene predahe imali smo priliku slušati naše stare lijepe hrvatske pjesme koje nam je izvodila dr. Biserka Milneršić. Gospođa Andreja Radman, kordinatorica HDŠ-e u Švicarskoj nam je predstavila knjigu autora Zdenka Jelčića ”MAČAK”. Na francuskom jeziku imali smo priliku čuti naše švicarske prijatelje gospođu Claudine i gospodina Charla Pignoleta. Oni su nam recitirali francusku poeziju i izražavali dojomove o Hrvatskoj. A za kraj nam je Zlatko Šešet pročitao pjesmu ”Majka” fra Vlade Ereša i svoju ”Suđenje Linome Martinu”. Za tehnički dio večeri pobrinuo se gosp. Kovačević. Želja nam je da ponovimo takve kulturne večeri. U slobodnom dijelu programa, nakon završene kulturne večeri, nastupila je folklorna skupina iz Clarensa kojoj su se pridružili i Švicarci. Hvala svima nazočnima i vlasniku restorana koji nam je dao svoj prostor da bi se ova lijepa i bogata večer hrvatskoga jezika mogla održati.
ZŠ